**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2025. február 20-án tartandó rendes ülésére**

Az előterjesztés tárgya: A helyi építészeti tervtanács létrehozásáról, működési feltételeiről és eljárási szabályainak megállapításáról szóló önkormányzati rendelet megalkotása

Melléklet: -

Az előterjesztés előadója: Dr. Kovács János jegyző

Az előterjesztés témafelelőse: Kovács Edina köztisztviselő

Az előterjesztés ügyiratszáma: TPH/836-15/2025.

Az előterjesztést véleményező bizottságok a hatáskör megjelölésével:

|  |  |
| --- | --- |
| Pénzügyi és Ügyrendi Bizottság | SZMSZ. 4. melléklet 1.24. |
|  |  |

Az ülésre meghívni javasolt szervek, személyek:

|  |  |
| --- | --- |
|  |  |
|  |  |
|  |  |

Egyéb megjegyzés: -

Tiszavasvári, 2025. február 17.

**Kovács Edina**

**témafelelős**

**Tiszavasvári Város Jegyzőjétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 E–mail: tvonkph@tiszavasvari.hu

Témafelelős: Kovács Edina

**ELŐTERJESZTÉS**

**- a Képviselő-testülethez –**

A helyi építészeti tervtanács létrehozásáról, működési feltételeiről és

eljárási szabályainak megállapításáról szóló

önkormányzati rendelet megalkotásáról

Tisztelt Képviselő-testület!

A magyar építészetről szóló 2023. évi C. törvény (továbbiakban: Méptv.) 22. § (1) - (2) bekezdései, valamint a 63. § (1) bekezdése értelmében az önkormányzat helyi építészeti tervtanácsot köteles működtetni.

„22. § (1) **A települési önkormányzat**, fővárosban a kerületi önkormányzat, illetve a fővárosi önkormányzat által közvetlenül igazgatott terület tekintetében és a törvényben meghatározott egyéb esetekben a fővárosi önkormányzat – a Magyarország helyi önkormányzatairól szóló törvényben meghatározott településfejlesztési és településrendezési feladat részeként – **meghatározza a helyi településrendezési és építési követelményeket, a településképi követelményeket és azok érvényesítésének eszközeit, ennek keretében az építményekben létesíthető rendeltetések körét is megállapítja.**

**(2) A települési önkormányzat képviselő-testülete a fenti feladatainak keretében**

a) településfejlesztési tervet, kézikönyvet és helyi építési szabályzatot fogad el, meghatározza a helyi értékvédelem tárgyait és helyi szabályait, továbbá gondoskodik azok szükséges módosításáról, valamint a helyi építészeti örökség elemeit védetté nyilvánítja és védettségüket megszünteti,

b) településképi véleményezési vagy bejelentési eljárásban érvényesíti a településképi követelményeket, valamint a követelmények nem teljesítése esetén kötelezést és bírságot állapít meg, és

c) **törvényben meghatározott módon** – a helyi jogszabályi követelmények építési tevékenységek során való érvényesítése érdekében – önkormányzati főépítészt alkalmaz**, és helyi építészeti tervtanácsot működtet.”**

„63. § [A helyi építészeti tervtanács feladatköre]

(1) **Helyi építészeti tervtanács működik a járásszékhely városokban**, a fővárosban és a fővárosi kerületekben, kivéve, ha a világörökségi területen való elhelyezkedés miatt a tervtanácsi feladatokat a területi építészeti tervtanács látja el. Egyéb település esetében helyi építészeti tervtanács akkor működik, ha az önkormányzat a helyi építési szabályzatban helyi építészeti tervtanácsot állít fel.”

A Méptv. 225. § (8) bekezdés 3. pontja alapján megkapták az önkormányzatok a felhatalmazást arra vonatkozóan, hogy rendeletben állapítsák meg helyi építészeti tervtanács működési feltételeit, eljárás szabályait.

„Felhatalmazást kap a települési önkormányzat – fővárosban a kerületi önkormányzat –, hogy rendeletben állapítsa meg a helyi építészeti tervtanács létrehozásáról, működési feltételeiről, eljárási szabályainak megállapításáról szóló szabályokat.”

Fentieknek való megfelelés érdekében elkészült a rendelet-tervezet, mely az előterjesztés melléklete.

Az építészeti és településrendezési tervtanácsokról szóló 283/2024. (IX.30.) Korm. rendelet tartalmazza a helyi építészeti tervtanácsra vonatkozó alapvető szabályokat, melyek figyelembevételével került megalkotásra rendelet.

A jogalkotásról szóló2010. évi CXXX. tv. (továbbiakban: Törvény)17. § alapján:

*„17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a Kormány által előterjesztendő törvényjavaslat, illetve kormányrendelet esetén a Kormányt, önkormányzati rendelet esetén a helyi önkormányzat képviselő-testületét tájékoztatni kell. A Kormány tagja rendeletében meghatározott esetben a közjogi szervezetszabályozó eszköz előkészítője előzetes hatásvizsgálatot végez.*

*(2) A hatásvizsgálat során vizsgálni kell*

*a) a tervezett jogszabály valamennyi jelentősnek ítélt hatását, különösen*

*aa) társadalmi, gazdasági, költségvetési hatásait,*

*ab) környezeti és egészségi következményeit,*

*ac) adminisztratív terheket befolyásoló hatásait, valamint*

*b) a jogszabály megalkotásának szükségességét, a jogalkotás elmaradásának várható következményeit, és*

*c) a jogszabály alkalmazásához szükséges személyi, szervezeti, tárgyi és pénzügyi feltételeket.”*

A Törvény 17. § (2) bekezdésében foglalt hatásvizsgálat az alábbiak szerint összegezhető:

**1. A rendelet megalkotásának valamennyi jelentősnek ítélt hatása, különösen:**

**1.1. Társadalmi hatása:**

Közvetett társadalmi hatása az új rendeletnek abban nyilvánulhat meg, hogy a városban tervezett új épületek településképi véleményezése minden esetben a tervtanács hatáskörébe utalt a vonatkozó Kormányrendelet szerint, így településképileg, építészetileg jobb minőségű, átgondoltabb épületek jöhetnek létre, és kaphatnak engedélyt, javítva ezzel a település építészeti minőségét.

**1.2. Gazdasági hatása:**

Nincs, nem ismert.

**1.3. Költségvetési hatások:**

A költségvetést hátrányosan érinti, mivel a tervtanácsi tagok tiszteletdíja az önkormányzat költségvetését terheli.

**1.4. Környezeti és** e**gészségügyi hatások:**

A rendelet megalkotása nem keletkeztet környezeti és egészségügyi hatásokat.

**1.5. Az adminisztratív terheket befolyásoló hatása:**

A rendelet megalkotása jelentős adminisztrációs terhet jelent a Polgármesteri Hivatal munkatársaira (meghívó, jegyzőkönyv, nyilvántartás, tiszteletdíjjal kapcsolatos teendők).

**2. A jogszabály megalkotásának szükségessége, a jogalkotás elmaradásának várható következményei:**

A Magyarország helyi önkormányzatairól szóló 2011. évi CLXXXIX. törvény 13.§ 1. pontja szerint a helyi önkormányzatok számára a településfejlesztés, településrendezéssel kapcsolatos feladatok ellátása kötelező. A magyar építészetről szóló 2023. évi C. törvény és az építészeti és településrendezési tervtanácsokról szóló 283/2024. (IX. 30.) Korm. rendelet előírásai alapján szükséges a rendelet megalkotása és alkalmazása. Ha a feladatot nem látja el az önkormányzat, vagy nem megfelelő eljárásrendben látja el, akkor törvényességi felügyeleti eljárást indíthat az illetékes állami főépítész.

**3. A jogszabály alkalmazásához szükséges személyi, szervezeti, tárgyi és pénzügyi feltételek:**

A Tervtanács munkájának segítésére ki kell jelölni egy köztisztviselőt a meglévő állományi létszámból, melyhez a tárgyi feltételek adottak. A Tervtanács tagjait a polgármester kéri fel, akik tiszteletdíjára a pénzügyi fedezetet az önkormányzatnak kell biztosítania a költségvetésben.

Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségessé teszik. Az indokolásban ismertetni kell a jogi szabályozás várható hatását is.

Kérem a Tisztelt Képviselő-testületet, hogy a fentieket figyelembe véve szíveskedjen a rendelet-tervezetet elfogadni.

Tiszavasvári, 2025. február 17.

**Dr. Kovács János**

**jegyző**

**RENDELET-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETÉNEK**

**……/2025. (II.24.) önkormányzati rendelete**

**A helyi építészeti tervtanács létrehozásáról, működési feltételeiről és**

**eljárási szabályainak megállapításáról**

Tiszavasvári Város Önkormányzat Képviselő-testülete a magyar építészetről szóló 2023. évi C. törvény 225. § (8) bekezdés 3. pontjában kapott felhatalmazás alapján, a Magyarország Alaptörvénye 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva, az építészeti és településtervezési tervtanácsokról szóló 283/2024. (IX. 30.) Korm. rendeletben foglaltaknak megfelelően - Tiszavasvári Város Önkormányzata Képviselő-testülete szervezeti és működési szabályzatáról szóló [6/2022.(II.25.) önkormányzati rendelet 4. melléklet 1.24. pont](https://or.njt.hu/onkormanyzati-rendelet/2022-6-SP-1525#ME4)ja által biztosított véleményezési jogkörében eljáró Pénzügyi és Ügyrendi Bizottság véleményének kikérésével - a következőket rendeli el:

**1. Általános rendelkezések**

**1. §** (1) E rendelet célja Tiszavasvári város épített környezet alakítása, illetve építészeti örökségének védelme érdekében az építészeti-műszaki tervek szakszerűségének és magas színvonalának elősegítése, a meglévő településkép értékeinek védelme, a tervszerű városfejlesztés követelményeinek érvényre juttatása, valamint a városkép esztétikus és harmonikus kialakítása, illetve az egyenlő esélyű hozzáférés, az akadálymentesség érvényesülésének elősegítése.

(2) Tiszavasvári Város Önkormányzata (a továbbiakban: Önkormányzat) a jogszabály előírása szerint építési engedélyhez kötött és más tervtanács hatáskörébe nem utalt, az Önkormányzat külön rendelete szerint a tervtanácsi véleményre alapozott településképi véleményezési eljárásra kijelölt, valamint az e rendeletben meghatározott egyéb építmények építészeti-műszaki terveinek előzetes véleményezésére, továbbá egyes önkormányzati döntések szakmai megalapozása érdekében helyi építészeti tervtanácsot (a továbbiakban: Tervtanács) működtet.

**2. §** (1)A Tervtanács illetékessége kiterjed

*a)* Tiszavasvári város közigazgatási területére, valamint

*b)* külön megállapodás esetén, a Tiszavasvári Város Önkormányzatával szerződő Tiszavasvári járáshoz tartozó település közigazgatási területére.

(2) E rendelet hatálya az (1) bekezdés szerinti település közigazgatási területét érintő, az e rendelet alapján előzetes tervtanácsi véleményezési kötelezettség alá eső építészeti tervekre, valamint azok készítőire, tervezőire terjed ki.

(3) A Tervtanács működésének és eljárásrendjének egyes szabályait jelen rendelet, valamint az építészeti és településtervezési tervtanácsokról szóló 283/2024. (IX.30.) Korm. rendelet (továbbiakban TT Kr.) határozza meg.

(4) A főépítész feladatkörében - szakmai álláspontjának kialakításhoz - a Tervtanács közreműködését bármikor igénybe veheti az egyéb jogszabályi előírások szerint.

**2. A Tervtanács feladatai**

**3. §** (1) A Tervtanács feladata – az 1. § (1) bekezdésében meghatározott célok elérése érdekében – különösen:

*a)* a meglévő településszerkezet, táj- és településkép értékeinek, a látványának és a helyi jellegének védelme,

*b)* a településkép rendezett, esztétikus, harmonikus és nívós alakításának elősegítése,

*c)* az építészeti örökség és az építészeti érték, az építészeti minőség védelme,

*d)* a településrendezési és településfejlesztési döntések szakmai megalapozása és hatékony érvényre juttatása, valamint

*e)* a fentiekkel ellentétes hatások mérséklése, kiküszöbölése,

*f)* az egyenlő esélyű hozzáférés, az akadálymentesség érvényesülésének elősegítése.

(2) A Tervtanács a rendelkezésre bocsátott dokumentációt

*a)* minősítő-értékelő, vagy

*b)* konzultatív jelleggel bírálja el.

A konzultatív véleményezés, javaslat nem tekinthető az előírt településképi vélemény kötelezettség teljesítésének.

## (3) A Tervtanács minősítő-értékelő jelleggel bírálja a mindenkor hatályos Tiszavasvári város településképének védelméről szóló önkormányzati rendeletben meghatározott – jogszabályban építésügyi hatósági engedélyhez kötött eljárásokhoz – településképi véleményezési eljáráshoz kötött építmények építészeti terveit, amennyiben azt a TT Kr. más tervtanács (területi vagy országos) hatáskörébe nem utalta.

(4) A Tervtanács a Főépítész minősítése vagy a benyújtó kérelme alapján konzultatív jelleggel

tárgyalja az alábbi terveket, melyekre vonatkozóan a Tervtanács konzultációs javaslatot fogalmaz meg:

*a)* településterv és egyedi módosításának tervei, az ehhez készült jogszabályban előírt tartalmú telepítési tanulmány és beépítési terv bemutatásával,

*b)* a (3) bekezdés körébe tartozó tervek koncepció, vagy vázlattervei,

*c)* helyi területi védelemmel érintett területen lévő közterület-alakítási tervek (KAT),

*d)* zöldterületi övezetek kertépítészeti tervei.

**3. Tervtanács összetétele**

**4. §** (1) A Tervtanács elnökből és szavazati joggal bíró tagokból áll.

(2) A Tervtanács elnöke – önkormányzati főépítész - (továbbiakban: Elnök) ellátja TT Kr.-ban meghatározott feladatokat, valamint a Tervtanácsi ülésen szavazati joggal rendelkezik.

**5. §** (1) A Tervtanács munkáját a Polgármesteri Hivatal köztisztviselője (továbbiakban: Titkár) segíti.

(2) A Titkár a Tervtanács munkájának szervezését, valamint a működésével kapcsolatos egyéb adminisztratív feladatokat látja el. Az erre irányuló tevékenységét a Tervtanács elnökének irányításával végzi, szavazati joggal nem rendelkezik.

(3) Közhasználatú építmények építészeti tervdokumentációját elbíráló építészeti tervtanácsnak egy tagja rehabilitációs szakmérnök kell legyen.

**6. §** A Tervtanács tagjaira és az eljárás lefolytatásával kapcsolatos összeférhetetlenségi szabályokat TT Kr. határozza meg.

**4. Tervtanács eljárás rendje**

**7. §** (1) A Tervtanács ülésnapjának időpontját a [www.tiszavasvari.hu](http://www.tiszavasvari.hu) honlapon kell közzétenni.

(2) A Tervtanács az ügyrendjében meghatározott ülésrendjétől eltérően szükség szerinti gyakorisággal ülésezik.

(3) A Tervtanács eljárásához benyújtandó tervdokumentáció tartalmi követelményeit a TT Kr. állapítja meg.

(4) A Tervtanácshoz konzultatív jelleggel benyújtott tervdokumentációnak az alábbi munkarészeket kell tartalmaznia:

*a)* műszaki leírást,

*b)* helyszínrajzot

*ba)* a tervezéssel érintett, valamint a szomszédos telkeken álló építmények, műtárgyak és növényzet

*bb)* a terepviszonyok és a be nem épített területek kialakítása, valamint

*bc)* az érintett közterület adottságainak, berendezéseinek, műtárgyainak és növényzetének ábrázolásával,

*c)* az épület működését és tömegalakítását meghatározó jellemző szintek alaprajzát,

*d)* metszeteket a megértéshez szükséges mértékben,

*e)* valamennyi homlokzatot,

*f)* szükség esetén utcaképet, ha a tervezett építmény az utcaképben megjelenik,

*g)* szükség esetén látványtervet vagy modellfotót,

*h)* a terv jellemző adatait, az építtető és a tervező nevét vagy elnevezését, valamint címét, illetve székhelyét, továbbá a tervező tervezési jogosultságának megnevezését és az azt igazoló okirat számát is tartalmazó, kitöltött adatlapot.

(5) Amennyiben a benyújtott tervdokumentáció nem felel meg a tartalmi követelményeknek, annak egyszeri hiánypótlására van lehetőség.

(6) Ugyanazon ténybeli állapot mellett azonos építészeti megoldást tartalmazó tervdokumentáció ismételten nem bírálható el.

(7) A 3. § (4) bekezdés szerinti esetekben a főépítésszel előzetesen egyeztetett tartalmú tervdokumentációt a kérelmező az önkormányzat honlapján előre meghirdetett ülésnapok előtt legalább 8 nappal elektronikus úton megküldi a főépítész részére.

**8. §** (1) A Tervtanács a tárgyalandó dokumentáció tartalmától függően eltérő összetételben – az Elnökkel együtt – legalább 4 taggal ülésezik, azonban a Tervtanács 3 taggal – melyből egy az Elnök – határozatképes. A határozatképességnél az elektronikus úton történő részvételt is figyelembe kell venni.

(2) Közhasználatú építmények építészeti tervdokumentációjának tárgyalása esetén a Tervtanács legalább 5 taggal ülésezik, az 5. § (3) bekezdés alapján.

(3) A tervdokumentáció elfogadásához a szavazati joggal rendelkező tagok több mint felének igen szavazata szükséges. Szavazategyenlőség esetén az elnök szavazata dönt.

**9. §** (1) A Tervtanács ülésén tagként vesz részt:

*a)* az Elnök által felkért tagok,

*b)* közhasználatú építmények esetén, amennyiben az Elnök indokoltnak tartja, a Sz.-Sz.-B Vármegyei Építész Kamara képviselője.

(2) A Tervtanács ülésén tanácskozási joggal – szavazati jog nélkül – részt vehet:

*a)* a polgármester,

*b)* a polgármester által felkért természetes személy,

c) az Elnök által meghívott személyek,

*c)* a területileg illetékes egyéni választókerület önkormányzati képviselője.

(3) A Tervtanács ülésén indokolt esetben tanácskozási joggal, szavazati jog nélkül az Elnök meghívhatja:

*a)* a tervvel érintett más személyt, szervezetet, illetőleg hatóság képviselőjét,

*b)* indokolt esetben a benyújtott tervvel kapcsolatos szakági szakértőket.

(4) A Tervtanács ülései nem nyilvánosak.

**5. A Tervtanács szakmai véleményezése**

**10. §** (1) A Tervtanács a benyújtott építészeti-műszaki terv szakmai véleményezése során a TT Kr.-ben felsorolt szempontoknak való megfelelést vizsgálja, valamint a vélemény kialakítása során a TT Kr.-ben foglaltakat alkalmazza.

(2) A Tervtanácsi véleményt, illetve a Tervtanácsi konzultációs javaslatot az Elnök a Tervtanács üléséről készült jegyzőkönyvben és annak mellékleteiben foglaltak alapján külön dokumentumba foglalja.

(3) A Tervtanácsi véleményt a Titkár megküldi a polgármesternek.

(4) Az Elnök a Titkár közreműködésével a Polgármesteri Hivatal iratkezelési szabályai szerint a jegyzőkönyvet és annak mellékleteit, valamint a Tervtanácsi véleményt, továbbá a tervdokumentáció egy példányát és az azt tartalmazó digitális adathordozót nyilvántartásba veszi és megőrzi.

**6. Pénzügyi fedezet**

**11. §** (1) A Tervtanács tagjainak tiszteletdíját a Tervtanács ügyrendje határozza meg.

(2) A Tervtanács működésével kapcsolatos költségeket az Önkormányzat viseli, ennek előirányzatát a mindenkori önkormányzati költségvetésében kell biztosítani.

(3) A tiszteletdíj kifizetésére – az elszámolást követően – 15 napon belül kerül sor.

(4) Az elszámolás a részvételt és a napirendi pontokat rögzítő jegyzőkönyvek alapján negyedévente történik.

**7. Záró rendelkezések**

**12. §** (1)Ez a rendelet a kihirdetését követő napon lép hatályba.

(2) A rendeletben foglalt szabályokat a hatályba lépést követően indult eljárások során kell alkalmazni.

Tiszavasvári, 2025. február 20.

**Balázsi Csilla Dr. Kovács János**

**polgármester jegyző**

A rendelet kihirdetve: 2025. február 24.

**Dr. Kovács János**

**jegyző**

**INDOKOLÁS**

**A helyi építészeti tervtanács létrehozásáról, működési feltételeiről és**

**eljárási szabályainak megállapításáról szóló**

**…/2025. (II.24.) önkormányzati rendeletéhez**

**1. Általános indokolás**

A magyar építészetről szóló 2023. évi C. törvény (továbbiakban: Méptv.) 22. § (2) bekezdés c) pontja, valamint a 63. § (1) bekezdése alapján a járásszékhely városokban helyi építészeti tervtanács működik. A Méptv. 225. § (8) bekezdése alapján felhatalmazást kap a teelpülési önkormányzat, hogy rendeletben állapítsa meg a helyi építészeti tervtanács létrehozásáról, működési feltételeiről, eljárási szabályainak megállapításáról szóló szabályokat.

Az önkormányzati rendelet megalkotásához további szabályozási keretet a Méptv., az építésügyi és az építésüggyel összefüggő szakmagyakorlási tevékenységekről szóló 266/2013. (VII.11.) Korm. rendelet (továbbiakban: Éész. Kr.), az építészeti és településrendezési tervtanácsokról szóló 283/2024. (IX.30.) Korm. rendelet (továbbiakban: TT Kr.) fogalmaz meg, valamint a Tervtanácsi eljáráshoz a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendeletben foglaltakat is figyelembe kell venni.

**2. Részletes indokolás**

**1-2. §**

Ezen paragrafusok a rendelet célját, az illetékességi területet és a területi hatályt határozzák meg.

**3. §**

A Tervtanács feladatkörét a Méptv. 63. §-a állapítja meg, melynek kiegészítéseként kerültek meghatározásra a feladatok.

**4-6. §**

A Tervtanács összetételére a Méptv. 60. § (2) és (3) bekezdése, az Éész Kr. 15. §-a és 1. melléklete, valamint a TT Kr. 8. §-a az irányadó, melyet a rendelet 4. és 5. §-a egészít ki. Továbbá 6. § visszautal az összeférhetetlenségi szabályokra, melyeket alkalmazni kell.

**7-9. §**

A Tervtanácsi eljárásra vonatkozóan a TT Kr. 17-22. §-ai állapítanak meg szabályokat, melyeket a rendeletben foglaltakkal együttesen kell alkalmazni, ezért tűnhet úgy, hogy a rendelet hiányos. Itt kerül megállapításra a Tervtanács minimális létszáma, határozatképessége, illetve az, hogy kik és milyen minőségben vehetnek rész az ülésen. Továbbá meghatározásra kerül a konzultatív jelleggel benyújtandó tervdokumentáció tartalma, míg a Tervtanácsi véleményhez benyújtandó dokumentáció tartalmát a TT Kr. 23. § határozza meg.

**10. §**

A Tervtanácsi véleménynél a Tanácsnak a TT Kr. 31. §-ban foglalt szempontokat kell megvizsgálnia, illetve a TT Kr. 22. §-ában foglaltakat kell alkalmaznia, melyek alapján a TT Kr. 32. §-ban meghatározottak szerinti véleményt. A Tervtanácsi vélemény lesz az alapján a településképi véleménynek, melyet a polgármester ad ki, ezért szükséges rendelkezni annak megküldéséről. A TT Kr. 4. §-a rendelkezik az Elnök feladatairól, mely munkát a Titkár segíti.

**11. §**

A TT Kr. 35. §-a a finanszírozásra vonatkozóan alapszabályokat határoz meg, így szükséges a rendeletben meghatározni a költségek fedezetének biztosítását, és a költségek elszámolásának módját rögzíteni.

**12. §**

A rendelet hatályba léptetéséről rendelkezik, valamint arról, hogy mely ügyekben kell alkalmazni.